চ্যাম্পিয়ন্স ট্রফিতে ব্যর্থ হলেই গম্ভীরের বিদায়?

ওয়েব ডেস্ক: প্রচুর ঢাকঢোল পিটিয়ে ভারতীয় ক্রিকেট দলের হেড কোচ পদে আনা হয়েছিল গৌতম গম্ভীরকে (Gautam Gambhir)। আইপিএলে (IPL) বছর তিনেকের অভিজ্ঞতা এবং কলকাতা নাইট রাইডার্সকে (KKR) চ্যাম্পিয়ন করা, এই ছিল তাঁর বায়োডেটায়। কিন্তু জাতীয় দলের হয়ে তাঁর রেকর্ড কিন্তু দিন দিন খারাপ হচ্ছে। বিষয়টা নজর করেছে বিসিসিআইও (BCCI)। শোনা যাচ্ছে, আসন্ন আইসিসি চ্যাম্পিয়ন্স ট্রফিতে (ICC Champions Trophy) সাফল্য-ব্যর্থতার উপর নির্ভর করছে গম্ভীরের চাকরি।

নামপ্রকাশে অনিচ্ছুক বিসিসিআই-এর এক বরিষ্ঠ সূত্র জানিয়েছেন, ভারত যদি চ্যাম্পিয়ন্স ট্রফিতে ভালো করতে না পারে, হেড কোচের পদ নড়বড় করবে। হ্যাঁ, তাঁর চুক্তি ২০২৭ বিশ্বকাপ পর্যন্ত আছে কিন্তু মূল্যায়নের প্রক্রিয়া চলতে থাকছে। খেলা ফলাফল নির্ভর এবং এখন পর্যন্ত কোনও সন্তোষজনক ফলাফল দিতে পারেননি গম্ভীর।

আরও পড়ুন: দিল্লির হয়ে রঞ্জি ট্রফিতে খেলবেন কোহলি-পন্থ!

শ্রীলঙ্কার বিরুদ্ধে টি২০ সিরিজ দিয়ে শুরু হয়েছিল গুরু গম্ভীরের যাত্রা। সেই সিরিজ ভারত জেতে। কিন্তু শ্রীলঙ্কার বিরুদ্ধেই ওডিআই সিরিজ হারতে হয় ৩-০ ফলে। এরপর ঘরের মাঠে নিউজিল্যান্ডের বিরুদ্ধে ৩-০ হোয়াইটওয়াশ যা সবথেকে কলঙ্কজনক। এরপর বর্ডার-গাভাসকর ট্রফিতে (Border-Gavaskar Trophy) ৩-১ হার এবং ফলত বিশ্ব টেস্ট চ্যাম্পিয়নশিপের ফাইনালে উঠতে না পারা।

শুধু অসাফল্য নয়, গম্ভীরের আমলে ড্রেসিংরুমের গোমড়া পরিবেশ নিয়েও কথা উঠেছে। সিনিয়র এবং তারকা ক্রিকেটারদের সঙ্গে তাঁর সম্পর্ক বিশেষ ভালো বলছে না কেউই। হেড কোচ চান দল থেকে ‘সুপারস্টার কালচার’ উচ্ছেদ করতে। বিষয়টা কারও কারও অপছন্দ। তবে চ্যাম্পিয়ন্স ট্রফিতে সাফল্য ফের বদলে দেবে এই চিত্র তা নিশ্চিত।